In nomine Sancte Trinitatis. Notum sit presentibus et futuris, quod Bernardus, cognomento Grossus, dedit æcclesie Cluniacensi Aldiardim de Molnet, quam calumniabatur, filios et filias ejus, et qui de eis nati fuerant vel nascituri erant, in manu domni Pontii abbatis, per librum qui dicitur Register Gregorii VII pape, in presentia domni Berardi, Matiscensis episcopi. S. domni Bernardi, Cluniacensis prioris. S. domni Ugonis, abbatis Sancti Yrenei Lugdunensis. S. Bernardi archidiaconi. S. Unberti Ungri. S. Artaldi de Busseria. S. Wichardi de Sala. S. Unberti prepositi et filii ejus Maioli. Actum [Cluniaci], anno incarnationis Dominice M. C. XVII, indictione X, regnante Ludovico rege, IIII nonas aprilis, tempore domni Pontii, Cluniacensis abbatis. Eodem die, coram supradictis testibus, werpivit idem Bernardus, et si aliquam justitiam in eo habebat vel habere debebat, pratum quod nobis calumpniabatur infra pontem de Annaiaco, sicut determinatur pratum illud, et circumdatur ab aggere qui est secus viam publicam usque ad maternam aquam que dicitur Guia. Calumpniabatur etiam Grimaldum de Curte Francionis cum infantibus suis: calumpniam itaque quam in eo habebat et in infantibus suis, in manu domni Pontii abbatis verpivit. Werpivit etiam Guntardum Jadellum cum infantibus suis quos calumpniabatur; werpivit quoque Rotbertum de Sancto Yppolito, qui habitat juxta portam cum infantibus suis: in manu supradicti venerabilis patris nostri domni Pontii abbatis, calumpniam quam in his omnibus habebat vuerpivit, et si aliquam justitiam in eis habebat vel habere debebat, beatis apostolis Petro et Paulo et Cluniacensi æcclesiæ, pro anima sua et pro animabus antecessorum suorum dedit. Actum eadem die qua superiora, presente domno Bernardo, Cluniacensi priore, domno Bernardo Ungro, Unberto Ungro, Artaldo de Busseria, Wichardo de Sala, Unberto preposito, et filio [suo] Maiolo, et Guntelmo, preposito de Sancto Ypolito, et aliis multis. Conservantibus hoc pax et tranquillitas et felicitas sempiterna.